**Fred Kavli** (født som *Fridtjof Kavli*, 20. august 1927 i Eresfjord, død 21. november 2013 i Santa Barbara, California) var en amerikansk fysiker, oppfinner, forretningsmann og filantrop. Han var født, oppvokst og utdannet i Norge, og ble amerikansk borger på 1960-tallet.

Bakgrunn
--------

Kavli vokste opp som bondesønn på Moen gård i Eresfjord i Romsdal, og hadde tre eldre søsken, Inger, Aslak og Ingvarda. Fred gikk på Firda landsgymnas på Sandane i Gloppen kommune. Etter sivilingeniørutdannelse på fysikklinja ved Norges tekniske høgskole i Trondheim, emigrerte han til USA i 1956. Som nyutdannet ingeniør fikk Kavli arbeid i sensorindustrien, i et selskap som laget sensorer til Atlasraketten, som fraktet den første amerikanske astronaut ut i verdensrommet. Etter to år var han blitt sjefingeniør. I 1958 startet han selskapet Kavlico Corporation i Moorpark i California. Under hans ledelse utvikla firmaet seg til en av verdens ledende produsenter av sensorer til kjøretøyer, fly og romfartøyer, samt til annen industriell apparatur.

Han ble amerikansk statsborger på 1960-tallet.

Kavliprisen og støtte til forskning
-----------------------------------

Etter i 2000 å ha solgt seg ut av Kavlico for to og en halv milliard kroner, opprettet Kavli en stiftelse – Kavli Foundation – som skal finansiere tre forskningspriser innafor astrofysikk, nevrovitenskap og nanovitenskap. Kavliprisene skal deles ut av Kavli Foundation og Det Norske Videnskaps-Akademi i fellesskap. Hver av priskomitéene har fem medlemmer – lederen skal være norsk. Prisene er hver på 1 million amerikanske dollar, og utdeles annethvert år fra 2008.

Kavli er også kjent for donasjoner til forskningsinstitutter. Det første Kavli-instituttet ble knyttet til University of California, Santa Barbara tidlig på 2000-tallet. I 2004 alene donerte Kavli 100 million dollar til forskningsinstitutter i USA og Nederland. I dag har stiftelsen finansiert 17 forskningsinstitutter i USA, Europa, Japan og Kina, det siste så sent som sommeren 2013. Ett av fire institutter innenfor nevrovitenskap ble lagt til NTNU. Fagfeltet teoretisk fysikk er lagt til blant instituttene. Renommerte universiteter som nå har Kavli-institutter inkluderer Stanford University, Massachusetts Institute of Technology, University of Cambridge og Harvard University.

Utmerkelser
-----------

20. juni 2006 kom det pressemelding om at Kavli hadde blitt utnevnt til kommandør med stjerne av Den Kongelige Norske Fortjenstorden for *fremragende innsats for Norge og for menneskeheten.* Utmerkelsen ble delt ut ved høytidelig anledning den 19. juni 2006 av kansellisjef Øystein Braathen.

I 2008 ble han kreert til æresdoktor ved Norges teknisk-naturvitenskapelige universitet (NTNU).

I 2011 ble han tildelt The Franklin Institutes Bower Award for Business Leadership

Se også
-------

* Liste over kjente elever ved Firda videregående skole

Referanser
----------

1. 1 2   Store norske leksikon, Store norske leksikon-ID Fred\_Kavli[Hentet fra Wikidata]
2. ↑   www.nytimes.com, besøkt 28. januar 2018[Hentet fra Wikidata]
3. ↑   Notable Names Database[Hentet fra Wikidata]
4. 1 2  Moser, Edvard (29. november 2013). «Arven etter Fred Kavli». *Adresseavisen*. s. 13.
5. 1 2  Moser, My-Britt (29. november 2013). «Gründer med stjerner i øynene (nekrolog)». *Morgenbladet*.
6. ↑  Fred Kavli dies at 86; promoted scientific research worldwide i LA Times av Robert J. Lopez, 21. november 2013, "Fred Kavli, a Southern California philanthropist, physicist, entrepreneur, and founder and chairman of the Kavli Foundation, which promotes scientific research worldwide, died Thursday. He was 86. Kavli passed away peacefully at his Santa Barbara home about a year after contracting cholangiocarcinoma, a rare form of cancer, the foundation said in a statement."
7. ↑  Monsen, Tor H. (22. november 2013). «Fred Kavli er død». *universitetsavisa.no*. Arkivert fra originalen 28. januar 2014. Besøkt 25. januar 2017.
8. ↑  Fevolden, Trond, Kirsti Strøm Bull, Øivind Andersen og Nils Christian Stenseth (28. november 2013). «Fred Kavli». *Aftenposten*. CS1-vedlikehold: Flere navn: forfatterliste (link)
9. ↑  Reportasje i Aftenposten
10. ↑  *VG*, 4. september 2010, s. 67. «Fred Kavli, som het Frithjof da han reiste fra Norge, har vært amerikansk statsborger i snart 50 år.»
11. ↑  «–Jeg forstår altså ikke hvorfor Norge...». *VG*. 4. september 2010. s. 67.
12. ↑  «H.M. Kongen har utnevnt». *Bergens Tidende*. 22. juni 2006. s. 35.
13. ↑  Kongehuset.no under pressemeldinger Arkivert 20. februar 2007 hos Wayback Machine.
14. ↑  «Æresdoktor Kavli». *Romsdals Budstikke*. 24. mai 2008.

Eksterne lenker
---------------

* Kort biografi på engelsk Arkivert 24. november 2010 hos Wayback Machine.
* Fred Kavli: Den nye Nobel *(Verdt å vite – NRK P2)*[*død lenke*]

|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Wikistrinda **·** Prabook **·** BIBSYS **·** Geni **·** VIAF **·** GND **·** LCCN **·** ISNI
 |